Document ID: 32014D0266

NÕUKOGU OTSUS,
6. mai 2014,
22. juulil 1972. aastal Euroopa Majandusühenduse ja Šveitsi Konföderatsiooni vahel sõlmitud lepinguga asutatud ühiskomitees Euroopa Liidu nimel vastu võetava seisukoha kohta mõiste „päritolustaatusega tooted” määratlust ja halduskoostöö meetodeid käsitleva protokolli nr 3 kohandamise küsimuses seoses Horvaatia ühinemisega Euroopa Liiduga
(2014/266/EL)
EUROOPA LIIDU NÕUKOGU,
võttes arvesse Euroopa Liidu toimimise lepingut, eriti selle artiklit 207 koostoimes artikli 218 lõikega 9,
võttes arvesse Euroopa Komisjoni ettepanekut
ning arvestades järgmist:
(1)
„Päritolustaatusega toodete” ja halduskoostöö meetodite kontseptsioon on sätestatud Euroopa Majandusühenduse ja Šveitsi Konföderatsiooni vahel 22. juulil 1972. aastal sõlmitud kokkuleppele lisatud protokollis nr 3 (1) („leping”).
(2)
Pärast Horvaatia ühinemist Euroopa Liiduga 1. juulil 2013 kohaldatakse kaubavahetuse suhtes Horvaatia ja Šveitsi Konföderatsiooni (edaspidi „Šveits”) vahel lepingut ning Horvaatia ja Šveitsi vahel sõlmitud kaubanduslepingute kohaldamine tuleks katkestada alates nimetatud kuupäevast.
(3)
Lepingu nõuetekohaseks toimimiseks ning majandusettevõtjate ja tolliametite töö hõlbustamiseks on seetõttu asjakohane protokolli nr 3 vastavalt muuta.
(4)
Vastavalt protokolli nr 3 artiklile 39 võib ühiskomitee otsustada muuta kõnealuse protokolli sätteid.
(5)
Liidu seisukoht ELi ja Šveitsi ühiskomitees peaks seetõttu põhinema lisatud otsuse eelnõul,
ON VASTU VÕTNUD KÄESOLEVA OTSUSE:
Artikkel 1
22. juulil 1972. aastal Euroopa Majandusühenduse ja Šveitsi Konföderatsiooni vahel sõlmitud lepinguga asutatud ühiskomitees liidu nimel vastu võetav seisukoht protokolli nr 3 kohandamise küsimuses põhineb käesolevale otsusele lisatud ühiskomitee otsuse eelnõul.
Artikkel 2
Ühiskomitee otsus avaldatakse Euroopa Liidu Teatajas.
Artikkel 3
Käesolev otsus jõustub selle vastuvõtmise kuupäeval.
Brüssel, 6. mai 2014

Labels: 5
10
3
18
15